b'\n_START_ARTICLE_\nBoca-orella\n_START_PARAGRAPH_\nEl boca-orella \xc3\xa9s la divulgaci\xc3\xb3 d\'una informaci\xc3\xb3, directament d\'una persona a una altra, o b\xc3\xa9 de forma oral o b\xc3\xa9 per altres mitjans amb immediatesa equivalent. A m\xc3\xa9s del seu \xc3\xbas gen\xc3\xa8ric, en el m\xc3\xb3n del m\xc3\xa0rqueting el concepte adquireix una significaci\xc3\xb3 especial com a estrat\xc3\xa8gia de promoci\xc3\xb3. En la seva utilitzaci\xc3\xb3 m\xc3\xa9s comuna, es pot fer servir el concepte per referir-se a la difusi\xc3\xb3 de not\xc3\xadcies, rumors, filtracions o, fins i tot, informacions poc rellevants. El boca-orella seria, en principi, una comunicaci\xc3\xb3 parlada, per\xc3\xb2 avui dia s\xe2\x80\x99inclouen en aquest concepte els di\xc3\xa0legs per Internet, en correus electr\xc3\xb2nics, blogs, f\xc3\xb2rums o xarxes socials.\n_START_SECTION_\nEl boca-orella en m\xc3\xa0rqueting\n_START_PARAGRAPH_\nEl boca-orella es considera una t\xc3\xa8cnica de promoci\xc3\xb3 que consisteix a passar informaci\xc3\xb3 per mitjans "verbals", especialment recomanacions per\xc3\xb2 tamb\xc3\xa9 informaci\xc3\xb3 o refer\xc3\xa8ncies de car\xc3\xa0cter general, d\'una manera informal i personal, m\xc3\xa9s que a trav\xc3\xa9s de mitjans de comunicaci\xc3\xb3, anuncis, publicaci\xc3\xb3 organitzada o m\xc3\xa0rqueting tradicional._NEWLINE_En aquest entorn, el concepte boca-orella no t\xc3\xa9 les implicacions negatives que poden comportar altres paraules properes en el seu \xc3\xbas gen\xc3\xa8ric, com ara la xafarderia._NEWLINE_La promoci\xc3\xb3 basada en el boca-orella \xc3\xa9s altament valorada pels que l\xe2\x80\x99utilitzen, ja que aquesta forma de comunicaci\xc3\xb3 t\xc3\xa9 una credibilitat molt alta a causa de la font de la qual prov\xc3\xa9. La gent est\xc3\xa0 m\xc3\xa9s inclinada a creure el que li arriba pel boca-orella que a trav\xc3\xa9s de maneres m\xc3\xa9s formals de promoci\xc3\xb3, perqu\xc3\xa8 considera que el comunicador \xc3\xa9s poc probable que tingui un inter\xc3\xa8s ulterior, com ara intentar vendre-li alguna cosa. Tamb\xc3\xa9 est\xc3\xa0 comprovat que les persones tendeixen a creure m\xc3\xa9s aquells que coneixen o, fins i tot, les opinions a Internet d\xe2\x80\x99altres consumidors._NEWLINE_El m\xc3\xa0rqueting boca-orella, tal com es denomina aquesta disciplina, es basa en el m\xc3\xa0rqueting de tercera generaci\xc3\xb3. En la primera, el principal eren els productes, mentre que en la segona el rellevant s\xc3\xb3n les relacions. En aquesta tercera generaci\xc3\xb3, l\'empresa t\xc3\xa9 un paper gaireb\xc3\xa9 secundari i simplement inicia els disparadors perqu\xc3\xa8 el boca-orella s\'expandeixi de manera exponencial entre els mateixos consumidors. El boca-orella \xc3\xa9s essencialment un proc\xc3\xa9s lineal, amb la informaci\xc3\xb3 que passa d\'un individu a un altre, i a un altre m\xc3\xa9s, i aix\xc3\xad successivament. Aqu\xc3\xad rau el secret del seu \xc3\xa8xit._NEWLINE_Per crear el boca-orella, els venedors o promotors utilitzen t\xc3\xa8cniques de publicitat. Una forma molt efectiva de la promoci\xc3\xb3 boca-orella consisteix a crear el que en angl\xc3\xa8s es denomina un buzz , terme que es pot traduir per \xe2\x80\x9cbrunzit\xe2\x80\x9d, per\xc3\xb2 tamb\xc3\xa9 per \xe2\x80\x9crumor\xe2\x80\x9d, i que, a m\xc3\xa9s, t\xc3\xa9 un altre significat: denomina igualment la sensaci\xc3\xb3 d\xe2\x80\x99entusiasme que pot crear (quan \xc3\xa9s positiu). Un \xe2\x80\x9cbrunzit\xe2\x80\x9d \xc3\xa9s una forma altament intensa i interactiva de boca-orella i es considera reeixit quan les interaccions s\xc3\xb3n tan vives que la informaci\xc3\xb3 es mou en un patr\xc3\xb3 en forma de matriu m\xc3\xa9s que lineal. Tothom est\xc3\xa0 parlant de l\'assumpte._NEWLINE_Per realitzar una campanya de m\xc3\xa0rqueting boca-orella, inicialment cal con\xc3\xa8ixer en profunditat els clients i no clients de cada empresa. Qu\xc3\xa8 fan durant el dia? S\xc3\xb3n persones amb molts contactes? Com es comuniquen?. Despr\xc3\xa9s d\'aix\xc3\xb2 hem d\'identificar quin \xc3\xa9s el "wording", \xc3\xa9s a dir, les paraules que s\'utilitzen per parlar del nostre producte. Aquestes s\xc3\xb3n les fases inicials que no poden faltar en cap campanya de boca-orella.\n_START_SECTION_\nControv\xc3\xa8rsia terminol\xc3\xb2gica\n_START_PARAGRAPH_\nTot i que el boca-orella t\xc3\xa9 connotacions equivalents a expressions tradicionals, com ara \xe2\x80\x9canar de boca en boca\xe2\x80\x9d, l\xe2\x80\x99Optimot \xe2\x80\x93servei ling\xc3\xbc\xc3\xadstic de la Generalitat de Catalunya\xe2\x80\x93 especifica que no s\xe2\x80\x99ha de confondre amb l\xe2\x80\x99expressi\xc3\xb3 \xe2\x80\x9cboca a boca\xe2\x80\x9d, pr\xc3\xb2pia del corresponent m\xc3\xa8tode de respiraci\xc3\xb3 artificial, i que s\xe2\x80\x99ha d\xe2\x80\x99escriure amb guionet i sense la preposici\xc3\xb3 \xe2\x80\x9ca\xe2\x80\x9d. Tanmateix \xc3\xa9s freq\xc3\xbcent trobar usos dispars, debats o propostes diverses pel que fa a utilitzar l\xe2\x80\x99expressi\xc3\xb3 \xe2\x80\x9cboca a boca\xe2\x80\x9d o b\xc3\xa9 boca-orella (o tamb\xc3\xa9 \xe2\x80\x9cboca a orella\xe2\x80\x9d), sovint amb prefer\xc3\xa8ncia per la primera. El mateix succeeix en castell\xc3\xa0, on es pot veure l\xe2\x80\x99equivalent a ambdues expressions, si b\xc3\xa9 la segona sol considerar-se un catalanisme o un gal\xc2\xb7licisme (de \xe2\x80\x9cbouche-\xc3\xa0-oreille\xe2\x80\x9d).'